अंबिकापुर। ये भी गजब है, जिला तो ओडीएफ घोषित है, लेकिन खाना शौचालय में ही पक रहा है। दरअसल, छत्तीसगढ़ के सरगुजा जिले को खुले में शौच मुक्त जिला घोषित तो कर दिया गया है, लेकिन ग्रामीण इलाकों में शौचालयों की स्थिति काफी दयनीय है। जिले के बतौली में फर्जी आंकड़ों के सहारे अधिकारियों ने विकासखंड को तो ओडीएफ घोषित करवा लिया, लेकिन जमीनी स्तर पर हालात ये हैं कि यहां आज भी कई शौचालयों का काम आधा अधूरा पड़ा है। सरकारी मदद से बनाए गए ज्यादातर शौचालयों में सीट ही स्थापित नहीं की गई है साथ ही सैप्टिक टैंक भी खुले पड़े हैं। इनमें बारिश का पानी भरने से दुर्घटनाएं भी हो रही हैं।